หุ้นยุโรปปิดทรงตัวขณะตลาดจับตาผลประชุมอีซีบี
ตลาดหุ้นยุโรปปิดเกือบทรงตัวเมื่อคืนนี้ (21 ต.ค.) เนื่องจากนักลงทุนชะลอการซื้อขายก่อนที่จะทราบผลการประชุมของธนาคารกลางยุโรป (ECB) ในวันนี้ นอกจากนี้ ตลาดยังได้รับแรงกดดันจากการร่วงลงของหุ้นเครดิต สวิส หลังจากทางบริษัทเปิดเผยผลประกอบการที่ย่ำแย่และวางแผนปรับลดพนักงาน 
22 ต.ค. 2558

ผู้สื่อข่าวรายงานว่า ดัชนี Stoxx Europe 600 ปรับตัวลงเกือบ 0.1% ปิด (21 ต.ค.) ที่ 362.64 จุด, ดัชนี CAC-40 ตลาดหุ้นฝรั่งเศสปิดที่ 4,695.10 จุด เพิ่มขึ้น 21.29 จุด หรือ +0.46%, ดัชนี DAX ตลาดหุ้นเยอรมันปิดที่ 10,238.10 จุด เพิ่มขึ้น 90.42 จุด หรือ +0.89% และดัชนี FTSE 100 ตลาดหุ้นลอนดอนปิดที่ 6,348.42 จุด เพิ่มขึ้น 3.29 จุด หรือ +0.05%
ภาวะการซื้อขายในตลาดหุ้นยุโรปเป็นไปอย่างซบเซา เนื่องจากนักลงทุนชะลอการซื้อขายก่อนที่จะทราบผลการประชุม ECB ในวันนี้ ด้านนักวิเคราะห์คาดการณ์ว่า ECB จะไม่ปรับเปลี่ยนนโยบายการเงินในการประชุมครั้งนี้ นอกจากนี้ นักลงทุนยังจับตาการแถลงของนายมาริโอ ดรากี ประธาน ECB หลังการประชุม เพื่อหาสัญญาณบ่งชี้การขยายวงเงิน หรือขยายเวลาในการซื้อพันธบัตรตามมาตรการผ่อนคลายเชิงปริมาณ (QE)
หุ้นเครดิต สวิส ร่วงลง 3.6% หลังจากบริษัทประกาศแผนปลดพนักงานอย่างน้อย 3,400 คนในช่วงเวลา 3 ปีข้างหน้าในอังกฤษและสวิตเซอร์แลนด์ ภายหลังจากเปิดเผยว่ากำไรสุทธิร่วงลงอย่างหนักในไตรมาส 3 ทั้งนี้ เครดิต สวิสระบุว่า กำไรสุทธิร่วงลงสู่ระดับ 779 ล้านฟรังก์สวิส (815 ล้านดอลลาร์) ในไตรมาส 3 จากระดับ 1.03 พันล้านฟรังก์ในช่วงเดียวกันของปีที่แล้ว โดยมีสาเหตุจากภาวะตลาดที่ไม่เอื้ออำนวยด้านวาณิชธนกิจ นอกจากนี้ ทางบริษัทยังเปิดเผยแผนออกหุ้นเพิ่มทุน เพื่อให้บริษัทสามารถระดมเงินทุนมากกว่า 6 พันล้านฟรังก์
ขณะที่หุ้นเพียร์สัน ซึ่งเป็นผู้ผลิตสื่อสิ่งพิมพ์เพื่อการศึกษา ร่วงลง 16% หลังจากบริษัทปรับลดคาดการณ์รายได้ปี 2558